Mitoloģijas (albums)

Mitoloģijas ir latviešu indīroka grupas "Sigma" otrais studijas albums, kas izdots 2018. gada 8. martā.Grupa "Sigma" laiž klajā jaunā albuma pirmo singlu.. Diena.lv, 2017, 28. novembrī.

 Tapšana 

Albumā apkopotas desmit dziesmas ar mūsdienu latviešu dzejnieku tekstiem. Albuma ieraksts tapis "Sigmas" studijā Ikšķilē un Rīgā 2016. un 2017. gadā.

Vairākās dziesmās piedalās stīgu kvartets "EVVEntus" (Viktorija Žukova – vijole, Jekaterina Vaškeviča – vijole, Vika Osipoviča – alts, Elīza Sestule – alts), kura partijas kopā ar "Sigmu" aranžējis komponists Platons Buravickis. Albuma dziesmu pirmatskaņojums notika tā atklāšanas koncertos Rīgā 2018. gada 8. un 9. martā.

Dziesmu mūzikas autori ir Jānis Ozoliņš, Kaspars Lastovskis, Uģis Eihvalds. Albumu aranžējusi un producējusi grupa "Sigma". Skaņu inženieri Haralds Stenclavs un Kaspars Lastovskis, miksējis Haralds Stenclavs. Albumu māsterējis Patriks Filipss studijā "Real World Studios" Lielbritānijā.

Albuma dizainere ir Līga Sarkane, tā vāka dizainā izmantots mākslinieka Ata Jākobsona ogles zīmējums "Amor Pius".

 Atsauksmes 

Lauma Spridzāne laikraksta "Diena" pielikumā "SestDiena" atzinīgi vērtē albuma aktualitāti: "Mūziķu devumu gribas īpaši izcelt, jo viņiem izdevies padarīt ne tikai aktuālu, bet arī burtiski sadzirdamu jauno latviešu dzejnieku asinsriti. Šķiet, viņiem kā nevienam citam, sadarbojoties un radot kopā ar citiem māksliniekiem, izdevies perfekti uztaustīt to aso, cauri nerviem skrienošo sāpi, kas nepelnīti nostumta malā vai pat nereti palikusi vispār nepamanīta..".Lauma Spridzāne. Aprakt, lai nesmirdētu. Diena, 2018, 2. marts. Pielikums SestDiena, 3. lpp.

Kaspars Zaviļeiskis portālā "Delfi" raksta: "Jānis, Kaspars un Uģis grupas pastāvēšanas 13 gadu laikā jau atraduši vienu spēcīgu veselumu veidojošu, savu skanējumu, ko tikpat labi var dēvēt par aristokrātisku rokmūziku, kā par melanholisko džezroku. [..] Viegli iedomāties "Sigmu" spēlējot kādā nebūt karaliskajā galmā, kur cieņā ir tieši rokmūzika. Bet tieši šāda – smalki savīta, kristāldzirdi pieslīpēta un tajā pašā laikā ne garlaicīga." K. Zaviļeiska vērtējumā "grupas otrais studijas albums ieguls pašmāju mūzikas arhīvā kā spēcīgs, formā un saturā pārdomāts izsmalcinātas rokmūzikas darbs, kas turklāt iestājas par spēcīgu, skaistu un dziļu latviešu valodu 2018. gadā."Kaspars Zaviļeiskis. Aristokrātiskā rokmūzika. Grupas 'Sigma' albuma 'Mitoloģijas' recenzija . Delfi, 2018, 13. martā.

Uldis Rudaks pēc albuma atklāšanas koncerta laikrakstā "Diena" atzinīgi vērtē grupas skanējuma emocionalitāti: ""Sigmas" mūzikā vienlaikus ir spēks un trauslums, vīrišķais un sievišķais, tā ir stabila, bet viegli ievainojama. Un nekādas bravūras, ko demonstrēt uzskata par savu pienākumu gandrīz visi rokmūzikas solisti. [..] "Sigma" pavisam noteikti ir viena no interesantākajām parādībām mūsdienu latviešu mūzikā, tā ieņem to vietu, ko pasaulē Rūfuss Veinraits, Patriks Vulfs un "Perfume Genius", kurus arī drīzāk var dēvēt par parādībām, nevis vienkārši mūziķu profesijas pārstāvjiem."Rudaks, Uldis.
 Šī lapaspuse ir pāršķirta. Diena, 2018, 15. marts, pielikums "Kultūras un Izklaides Diena", 8. lpp.

Sandis Vanzovičs laikrakstā "Neatkarīgā Rīta Avīze" atzinīgi vērtē albuma aranžējumus: "Grupa saglabājusi visus savus iepriekšējos plusus un pielikusi klāt jaunus - kompozīcijas joprojām ir melodiskas un suģestējošas, taču skanējumā piesātinātākas. Stīgas, dažādas perkusiju nianses - it kā sīkumi, tomēr padara “Sigmas” mūziku vēl cienījamāku." Viņš kritiski vērtē atsauces uz iepriekšējā albuma dziesmām, savukārt atzinīgus vārdus velta dziesmu tekstiem: "Protams, lielākais pluss ir balstīšanās uz profesionālu dzejnieku varējumu, līdz ar to “Sigmai” iet secen daudzu latvju mūziķu “arodslimība” - vienkārši tukši dziedāt par to, kas, no rīta pamostoties un acis izberzējot, ir ieraudzīts."Vanzovičs, Sandis. RECENZIJA: Sigma "Mitoloģijas" . NRA, 2018, 15. marts.

Mūzikas blogeris Raivis Spalvēns atzinīgi vērtē albuma kopējo ieceri: "Albums “Mitoloģijas”, kurā mūsdienu Latvijas dzejnieku teksti savienojumā ar Sigmas konkrētu žanru rāmjos grūti iekļaujamo skanējumu, izstāsta dramaturģiski jaudīgu stāstu, kas pa aizaugušām takām izved klausītāju no histērijas, iesēdina laivā un aizslidina kur nu kuru."Raivja Spalvēna emuārs - 9.-12.nedēļa (2018) Vēlāk angļu valodā publicētajā recenzijā starptautiskajā mūzikas portālā "Beehype" viņš uzsver: "Abos albumos izmantotie pamatinstrumenti ir tie paši – balss, klavieres, bass, sitamie instrumenti un dažkārt stīgas – taču tie skan atšķirīgi. Ja “Sazaroto taku dārzs” bija liriskāks un gaišāks, tad "Mitoloģijās" ir vairāk temperamenta, ritma un emociju. Jaunākajā albumā galvenais instruments ir bungas, un tas visam albuma skanējumam piešķir dramatiskāku efektu."Raivis Spalvēns. Grupa Sigma - Mitoloģijas . 15.05.2018.

Dzejnieks un mūzikas kritiķis Henriks Eliass Zēgners portālā "Satori" atzinīgi vērtē dzejas interpretāciju mūzikā: "Kopumā "Mitoloģijas", par spīti tam, ka daļa dziesmu zināmas jau sen, atstāj labi sakārtota un vienota albuma iespaidu, tā struktūra ir dramaturģiski pārliecinoša. Gan ieraksta atmosfēra, gan dziesmu dziļums ir neviltots, un albuma emocionālā pasaule ir aizkustinoša. [..] Līdzās tiešām teju mitoloģiskai emocionālai pārlaicībai un intelektuālismam tā ir gan koķetēšana ar popmūziku, gan teatrāla drāma, gan tieša atklātība, kurai dzejas izmantojums tekstos, šķiet, tikai palielina jaudu."Zēgners, Henriks Eliass. Uz mītiskās popmūzikas robežas . Satori, 2018, 27. marts.

Žurnāla "Mūzikas Saule" mūzikas kritiķe Dace Volfa raksturo albuma melodijas un izpildījumu kā izsmalcinātu, atzinīgi vērtējot arī dzejas interpretācijas. Gan Volfa, gan arī Normunds Vucāns atzīst "Sigmu" par vienu no labākajām šībrīža Latvijas grupām, kuras "teicamā debija nebija nejaušība bet gan loģisks reti talantīgu mūziķu darba auglis." N. Vucāns atzīmē grupas prasmi "vārdus, kas kopumā ir spējīgi dzīvot arī paši par sevi, ietērpt aizraujošos, komplicētos un tiem perfekti piemērotos muzikālajos pavadījumos." Uldis Rudaks atzinīgi vērtē albuma dziesmas un to aranžējumus: "Un šī patiešām ir jauna, daudz detalizētāk - līdz pēdējai skaņas niansei izkrāsota, bet joprojām bīstami trausla un viegli ievainojama "Sigmas" lappuse.."Mūzikas Saule, Nr. 1 (93), 2018.

 Atzinība 
2018. gada 6. novembrī tika paziņots, ka albums nominēts "Austras balvai". Grupa piedalījās arī balvas nominantu koncertā Rīgā, mūzikas namā "Daile".

2018. gada 27. novembrī grupa ar albumu viesojās Ulda Rudaka radioraidījumā "Zibens pa dibenu", kas veltīts latviešu populārās mūzikas labākajiem albumiem.Uldis Rudaks - Twitter

2018. gada 21. decembrī portāls "Intro.lv" iekļāva albumu savā desmit labāko gada latviešu mūzikas albumu topā, ierindojot to 4. vietā.Intro.lv 2018. gada labāko Latvijas albumu TOP 10 Albums tika raksturots kā perfekti nostrādāts ieraksts, kurā liela uzmanība pievērsta detaļām: "Šis albums ir domāts ikvienam, kas vēlas dzirdēt kā skan kvalitatīva Latvijas alternatīvā mūzika 2018. gadā."

2018. gada 26. decembrī portāla "TVnet" mūzikas kritiķis Jānis Žilde iekļāva albumu savā desmit labāko gada latviešu mūzikas albumu topā, ierindojot to 6. vietā.TVNET gada albums. 6. Sigma, "Mitoloģijas"

2019. gada 2. janvārī albums iekļauts portāla "beehype" 24 gada labāko latviešu mūzikas albumu apskatā.Best Albums of 2018 selected by Raivis Spalvēns

2019. gada 8. janvārī albums tika nominēts Zelta mikrofona balvai nominācijā "Gada alternatīvās vai indie mūzikas albums".Paziņoti 'Zelta Mikrofona' nominanti; priekšgalā izvirzās 'Instrumenti' . Delfi, 2019, 8. janvāris. 12. februārī, balvas pasniegšanas dienā, atklājās, ka albums nominēts arī kategorijā "Gada albums".Teksta tiešraide: "Zelta mikrofona" ceremonija ir klāt!. TVnet, 2019. gada 12. februārī.

 Dziesmu saraksts 
 Histērija (K. Vērdiņa teksts) - 3:45
 Aiz naida (K. Vērdiņa teksts) - 3:32
 Troksnis (U. Bērziņa teksts) - 3:39
 Mikēniete (A. Auziņas teksts) - 2:51
 Jūtu vairs nav (J. Rokpeļņa teksts) - 3:29
 Es uzcelts stāvu (M. Pujāta teksts) - 3:15
 Kūku Marija (I. Gailes teksts) - 2:53
 Sauc (U. Bērziņa teksts) - 2:46
 Cik nemanāmi (K. Vērdiņa teksts) - 3:52
 Ja man saule  (I. Zanderes teksts) - 4:43

 Atsauces 

Kategorija:2018. gada albumi
Kategorija:Latviešu mūzikas albumi